**Valtuustoaloite**

Yksi Pelastustoimen kansallisista tavoitteista on, että Jokainen on tietoinen ja kantaa vastuunsa omasta ja yhteisönsä turvallisuudesta sekä ympäröivästä turvallisuudesta.

Kaupunki vastaa osoitteiden antamisesta rakennuksille. Jokainen erillinen tie, joka johtaa useammalle kuin kahdelle asutulle kiinteistölle, tulisi pääsääntöisesti nimetä omalla nimellään. Jos yksittäinen osoitekohde sijaitsee kaukana nimetystä tiestä, voidaan sen liittymistielle antaa oma osoitenimi esimerkiksi tilannimen tai muun paikannimen mukaan.

Ylöjärvellä on kohteita, joiden osoitteen paikantaminen on pelastustoimen, ambulanssien, taksipalvelun ym. osalta vaikeasti hahmotettavissa / löydettävissä. Yksi tällainen esimerkki on näköetäisyydellä kaupungintalosta; kerrostalot osoitteessa Keihäsniementie 6-8. Näistä vain kaksi on Keihäsniementien varrella ja neljälle kiinteistölle kulkee todellisuudessa kadunomainen väylä, jolla ei ole omaa kadun nimeä. Tämän väylän oikealla puolella on osoitteen Keihäsniementie 6 kerrostalot (B ja C) ja vasemmalla puolella Keihäsniementie 8 talot (B ja C).

Yleisen käytännön mukaan kadun eri puolilla olevat kiinteistöt numeroidaan parillisesti tai parittomasti, noudattaen kulkusuuntaa. Tämä on jo vuosien mittaan aiheuttanut useita tilanteita, joissa pelastuslaitoksen tai taksin saapumista on jouduttu odottamaan kauan harhaan ajamisen vuoksi. Erityisesti Keihäsniementie 8:n taloissa asuu paljon ikääntyneitä ihmisiä, joiden liikkuminen on hidasta.

Ehdotamme, että kaupungin osoitejärjestelmästä vastaava taho tarkastelee, onko tällaisia epäjohdonmukaisia osoitteita useampiakin Ylöjärven alueella ja laittaa mahdollisimman nopeasti liikkeelle osoitteiden oikaisut / mahdollisesti uusien kadun nimien antamisen sillä tavalla, että tämän johdosta ei aiheudu enempää vaaratilanteita ja hoidon saannin viivästymistä.

Ylöjärvellä 4.9.2017

KESKUSTAN VALTUUSTORYHMÄ

Riitta Koskinen ym.